Perseus-kvartalet

Perseus-kvartalet er et kvartal i Gamla stan i Stockholm. Det er omgitt av Köpmantorget i nord, Österlånggatan i øst, Baggensgatan i vest og Norra Benickebrinken i sør. Perseus-kvartalet er av særlig stor kulturhistorisk og arkeologisk interesse og har vært gjenstand for mange arkeologiske undersøkelser. Det antas at rester av den gamle bymuren i Stockholm ligger i dette området. Området består i dag av tolv eiendommer: Perseus 1-11 og 14.

Navnet 
Nesten alle kvartalsnavnene i Gamla stan ble gitt i løpet av 1600-tallet og senere, de er oppkalt etter begreper (i hovedsak guder) fra gresk og romersk mytologi. Ifølge gresk mytologi, er Perseus en helt og sønn av guden Zevs og prinsessen Danaë. I henhold til Herodot, er Perseus det persiske folkets gudfar. Perseus er også en konstellasjon i melkeveien.

Kvartalets historie 

Perseus-kvartalet er en langstrakt kvartal som ligger i hellingen mellom den lavereliggende Österlånggatan og den høyereliggende Baggensgatan. Det er det lengste kvartalet i Gamla stan, og måler 170 meter fra nord til sør. Baggensgatan strekker seg oppe på den gamle åsen og ligger like innenfor Stockholms eldste bymur fra 1200-tallet. Tomtene utenfor muren ble på 1400-tallet omtalt som for eksempel «östan mur i gamla muren mellan båda gatorna» eller «uppe och nere östan mur i gamla muren».

Et kart fra rundt 1700 viser at kvartalet bestod av 15 tomter som alle var like brede som kvartalet. Da husene ble tildelt husnummer i 1729 fikk husene ved Baggensgatan og Österlånggatan forskjellige eiendomsnumre til tross for at de ofte hadde samme eier. På den tiden hadde Perseus-kvartalet hele 27 eiendomsnummer. I 1810 kom det nye eiendomsnumre, noe som resulterte i at antallet eiendommer ble redusert til 15. Etter noen sammenslåinger består kvartalet i dag av 12 eiendommer.

I forlengelsen av Perseus-kvartalet i nord, lå det nå forsvunne Aceton-kvartalet der den første synagogen i Stockholm lå. I sør endte Perseus i det senere nedrevne Medea-kvartalet hvor vintapperen Jören Benicke hadde sitt hus og vertshus Solen på 1570-tallet.

Utvalgte eiendommer 

Perseus 1 (Baggensgatan 27) er en middelalderbygning med en hvelvet kjeller og deler av første etasje fra 1336. Muligens består eiendommen av flere tilstøtende middelalderhus som er bygd sammen. På siste del av 1400-tallet var bygningen eid av klosteret i Vadstena. I 1750-årene ble huset ombygget for ridder Anders Keith. Han var gift med friherrinne Elisabeth Birgersdotter Grip. Deres våpen ses fremdeles på en portalsten over porten til Baggensgatan 27. Under kong Sigismund ble bygningen benyttet til katolske gudstjenester, og ble derfor kalt «Papistkyrkan».

Perseus 3 (Baggensgatan 23) ble kalt Ahlströms jungfrubur etter et bordell som fantes her mellom 1762 og 1767.

Perseus 5 (Baggensgatan 19) ble i 1724 kalt for det Emmerichska stenhuset mellan Österlånggatan och Baggensgatan. Bygningen inneholder murrester fra middelalderen.

Perseus 8 (Österlånggatan 14), ble bygd i 1888-89 etter arkitekt Isak Gustaf Clasons tegninger. Det kan ses på som et av de første forsøk på å finne et nasjonalt preg knyttet til den svenske tradisjonen i arkitektur på denne tiden, i motsetning til de framherskende arkitekturstilene på den tiden. Huset knytter seg til den gamle stockholmske typen 1600-tallshus som ligger i kvartalet.

Perseus 10 (Köpmantorget 1) ligger lengst nord, og ble reist kort tid etter at de siste restene av den eldre østlige bymuren med Köpmanporten ble revet i 1685. Porten ble revet for å øke framkommeligheten og for å bedre brannsikkerheten, samtidig ble det anlagt et nytt, bredere torv. På den nye tomten ble et hus i barokk stil oppført, som senere ble påbygget i 1780-årene. Ved en ombygging av eiendommen i 1970, kunne man dokumentere rester av murer fra middeladeren.

Perseus 14 (Norra Benickebrinken 2) ligger lengst sør, og er en sammenslåing av tre middelalderhus på Baggensgatan. Tre etasjer med murverk fra middelalderen er blitt registrert mot Baggensgatan og to etasjer mot Svartmangatan og Norra Benickebrinken. Fra og med 1891 hadde Frelsesarmeen et spisested for allmennheten og senere et herberge for ugifte menn. Frelsesarmeen eide eiendommen fram til 2003. I 2007 ble huset kjøpt av eiendomsselskapet «Taksprånget», som renoverte det.

Moderne bilder

Referanser

Litteratur 
Hasselblad, Björn; Lindström, Frans (1979). Stockholmskvarter: vad kvartersnamnen berättar. Stockholm: Almqvist & Wiksell / Geber. Libris 7219146. ISBN 91-20-06252-4
Stahre, Nils-Gustaf; Fogelström, Per Anders (1986). Stockholms gatunamn: innerstaden. Monografier utgivna av Stockholms stad (återtryck av del av 1:a upplagan). Stockholm: Liber/Allmänna förlaget. Libris 7269073. ISBN 91-38-90777-1

Gater i Stockholm
Byggverk i Gamla stan